એ દિવસથી બનાવેલો આ મૂળ મંત્ર મેં આજે પણ જાળવી રાખ્યો છે. આજે પણ મારા શોમાં અન્ય મૅજિશ્યનોના શો કરતાં વધુ આઇટમ હોય છે. આઇટમનો મારી પાસે તોટો નથી, સાથોસાથ એ પણ એટલું જ સાચું છે કે આઇટમ દેખાડવાની મારી દાનત પણ સહેજે ખોરી નથી. પેલા દિવસે પણ મેં મારી આ જ નીતિ સાથે કામ કર્યું હતું અને ઇન્ટરવલ પછીના ભાગમાં મેં કુલ ચૌદ આઇટમ રાખી હતી, પણ એ પછી મેં સ્ટ્રેટેજી બદલી અને એકીસમયે સ્ટેજ પર બબ્બે મૅજિક દેખાડવાનું શરૂ કર્યું, જેને કારણે એ દિવસે ઇન્ટરવલ પછીના ભાગમાં કુલ ત્રેવીસ મૅજિક બધાને જોવા મળ્યાં. રોકડા નવ મૅજિક વધારે. મજાની વાત એ છે કે આ નવ મૅજિકના કારણે ઇન્ટરવલ પછીના શોના સમયમાં એક મિનિટ પણ વધારે થઈ નહોતી. બધેબધું બરાબર ટાઇમિંગ મુજબ જ ચાલ્યું અને એમ છતાં પણ નવ આઇટમ વધારે અમે દર્શાવી શક્યા. હું સ્ટેજની જમણી તરફના ભાગમાં મૅજિક પૂરું કરું ત્યાં મારા સાથીઓએ સ્ટેજના ડાબા ભાગમાં નવા મૅજિકની તૈયારી કરી લીધી હોય. આ ડાબી બાજુના મૅજિકનું કામ પૂરું કરું ત્યાં જમણી બાજુના સ્ટેજ પરથી જૂના મૅજિકની આઇટમ હટાવી લેવામાં આવી હોય અને નવો સામાન મારી રાહ જોતો હોય. લાઇટનિંગ-સ્પીડ એટલે કે પ્રકાશની ગતિથી અમે એ દિવસે કામ કર્યું હતું. અરે, કંઈ કેટલીયે વાર તો એવું પણ થયું હતું કે લોકો તાળીઓ પાડવાનું ભૂલીને બાજુનું મૅજિક જોવામાં મશગૂલ થઈ જતા હતા. મારા માટે આ અપેક્ષિત હતું.